Bokke bitter teleurgesteld oor uitslag – AmLukhanyo Am op die aanval teen die All Blacks. Foto: GB Jordaan. Lukhanyo Am was Saterdag die Springbokke se beste speler in hul nederlaag teen die All Blacks op Ellispark. Die 28-jarige agterspeler het onder meer ’n drie gedruk, vyf verdedigers na lug laat gryp en 137 m vir die Suid-Afrikaners met sy lopies gewen. Terselfdertyd moes hy ook die skuif na vleuel maak nadat Jesse Kriel die veld met harsingskudding verlaat het. Tog sou hy baie groter geglimlag het as die Bokke die wedstryd gewen het. “Ons is baie teleurgesteld oor die uitslag. Ons wou bitter graag wen, maar ons het nie ons geleenthede benut nie. Ons was ook doodeenvoudig nie goed genoeg in ’n paar van die wedstryd se belangrikste oomblikke nie: ’n Strafskop is byvoorbeeld omgekeer en ons was ’n paar keer vas aan die slaap op verdediging,” het Am gesê. Die meeste Springbok-ondersteuners sit seker ook met hul hande in die hare oor die geskoppery – selfs in die doodsnikke van die wedstryd wanneer ’n oorwinning gejaag word – terwyl die spankeuse ook tereg bevraagteken word. Daarteenoor het die All Blacks behoorlik hul huiswerk gedoen. En hoewel dit nie noodwendig ’n Damaskuspad-ervaring vir die Nieu-Seelanders was waar alles in ’n oogwink verander het nie; het Ian Foster se troepe genoeg gedoen om te wys dat hulle beslis nie ’n swak groep spelers is nie. Boonop is die Kiwi’s ook nou kort op die Bokke se hakke op Wêreldrugby se punteleer. Net 0,02 punte skei die twee spanne. Ierland (90,03) is die voorste span ter wêreld gevolg deur Frankryk (89,41), Suid-Afrika (87,78) en Nieu-Seeland (87,76). Dinge word ook nie juis makliker vir die Springbokke nie. Hul volgende wedstryd is op 27 Augustus teen Australië in Adelaide; ’n span wat hulle laas in 2013 weg van die huis kon klop. “Ons sal ons kragmetings teen die All Blacks ontleed en kyk waar dinge vir ons skeefgeloop het. Ons het lanklaas die Wallabies in Australië gewen en as span sal ons moet verbeter,” het Am gesê. 18 September 2021: 30 – 17 vir Australië 11 September 2021: 28 – 26 vir Australië 8 September 2018: 23 – 18 vir Australië 9 September 2017: 23 – 23 10 September 2016: 23 – 17 vir Australië 18 Julie 2015: 24 – 20 vir Australië 6 September 2014: 24 – 23 vir Australië 7 September 2013: 38 – 12 Suid-Afrika